Kažimír, Peter, guvernér Národnej banky Slovenska (2021-05-06):
Ďakujem, pán podpre... Ďakujem, pán podpredseda, za, za vaše, prajem vám všetkým príjemný, dobrý, dobrý deň. Dopady pandémie na život a ekonomiku sú viditeľné všade navôkol a hovoria samy za seba. Napriek tomu, že ide o zdravotnícku krízu, si pandémia vyžiadala zavedenie mimoriadnych krokov z našej strany, zo strany centrálnych bánk eurosystému a samotnej Európskej centrálnej banky. Tieto boli nevyhnutné v snahe zabrániť kolapsu globálnej ekonomiky a to sa nám aj podarilo. Na jar minulého roku bolo jedinou otázkou, ako rýchlo a v akom rozsahu intervenovať, rozhodnutie Rady guvernérov bolo jednohlasné a jednoznačné, odpoveďou bolo intervenovať okamžite a zásadným spôsobom. V marci sme spustili nový núdzový pandemický program nákupov aktív (tzv. PEP) v objeme 750 mld. eur. To však nestačilo a pandémia zametala Európu čoraz viac, a preto sme tento program postupne navýšili v júni minulého roku o ďalších 600 mld. a v decembri minulého roku o ďalších 500 mld. až na celkový objem obálky 1 850 mld. euro, alebo ak chcete, skoro 1,9 trilióna eur, čo predstavuje takmer 14 % hrubého domáceho produktu ekonomiky eurozóny. Čisté nákupy aktív v rámci toho programu budeme v eurosystéme vykonávať, kým nepominie kríza spôsobená pandémiou, minimálne však do konca marca budúceho roku. Splátky, ktoré nám plynú z cenných papierov zakúpených v rámci tohto programu, sa budú reinvestovať minimálne do konca roku 2023. Následná redukcia tohto programu a ich portfólií bude prebiehať riadeným spôsobom, aby nedošlo k ovplyvneniu primeraného nastavenia menovej politiky. Cieľom nášho pandemického programu je reagovať na špecifické, mimoriadne a akútne riziká ohrozujúce cenovú stabilitu a riadne fingovanie toho, čo nazývame transmisný mechanizmus menovej politiky. Preložené do ľudskej reči, ide o to, ako a či sú naše opatrenia efektívne a podporujú všetky členské krajiny. My ako Národná banka Slovenska sme uskutočnili prvé nákupy pandemických cenných papierov hneď v marci v roku 2020. Ku koncu minulého roka sme kumulatívne dohromady nakúpili dlhopisy, predovšetkým štátne dlhopisy v objeme takmer 7 mld. eur. Ďalším naším dôležitým opatrením bolo zabezpečenie dostatočnej a čo najlacnejšej likvidity vo finančnom systéme, za celý eurosystém je takto doplnená likvidita v objeme skoro 1,8 bil. eur. To bolo pre odolnosť a zdravie ekonomiky trpiacej pandemickým šokom naozaj rozhodujúce. Výrazne sme zlacnili poskytovanie úverov finančnému sektoru prostredníctvom našich dlhodobejších refinančných operácie, voláme ich TLTRO alebo PELTRO, ak chcete. V roku 2020 na Slovensku sme cez tieto programy doplnili likviditu v objeme 3,9 mld., mld. eur, a to v troch trandžiach, 2,5 mld. v júni minulého roku, ďalšia miliarda prišla v septembri a 400 mil. v decembri minulého roku. Tieto programy sú zamerané na podporu poskytovania bankových úverov s nízkymi úrokovými sadzbami podnikom, ktoré sú z pohľadu ekonomiky zasiahnuté najviac. A o tom veľmi dobre viete sami aj tu v Národnej rade. Toto zjednodušenie prístupu k likvidite zásadným spôsobom prispieva k oživeniu ekonomiky v krátkodobom aj dlhodobom meradle, je to životne dôležité pre ochranu pred permanentnými ekonomickými jazvami a chronickými chorobami. Naše nákupy nie sú limitované len na vládne dlhopisy či už v rámci programu PEP, tak aj v rámci nákupu aktív, tzv. épípí... alebo APP, ak chcete, spusteného ešte v roku 2014, nakupujeme dlhopisy medzinárodných inštitúcií a podnikové dlhopisy za predpokladu, že spĺňajú prísne podmienky umožňujúce tieto nákupy. Pre centrálne banky však tieto protipandemické opatrenia znamenajú zvýšené náklady a sú to spojenie aj s výsledkom hospodárenia v budúc... v minulom roku. To je citeľné a viditeľné naprieč celým eurosystémom vrátane Národnej banky Slovenska. Zjednodušene povedané, nástroje chrániace život Európanov a ekonomiku sa výrazne negatívne podpísali pod hospodárske výsledky centrálnych bánk a vrátane našej banky. Národná banka, Národnú banku Slovenska ako súčasť eurosystému tieto protipandemické opatrenia tiež niečo stáli, lebo nič v živote nie je zadarmo. V úhrne nás COVID-19 stál približne 240 mil. eur v podobe našich nižších výnosov a zvýšených nákladov, a to najmä vo výsledku z finančných činností. To, ako hospodárite, je dôležité vždy aj v kríze, no v krízových okamihoch nie je výška zisku na prvom mieste. V kríze ohrozujúcej životy a živobytie Európanov to platí mnohonásobne viac. My sme v pandemickom roku vykázali zisk v objeme 26 mil. eur, to je konečný výsledok. Tento medziročne poklesol z dôvodov, o ktorých som pred chvíľou hovoril, pokles zisku bol spôsobený najmä poklesom výnosov z prerozdelenia menového príjmu eurosystému, 67 mil. eur, a 140-miliónovým navýšením finančnej rezervy na riziká, ktorú tvoríme pre prípady, ak by sa negatívne riziká pretavili do skutočnej reality. V oboch prípadoch ide o sekundárne dôsledky nárastu menovo-politických operácií, ktoré reagovali na nestabilitu trhov spôsobenou pandémiou. Minulý rok boli hlavným zdrojom nášho zisku finančné operácie, tu sme dosiahli zisk 119 mil. eur, najväčší podiel na tom mal zisk z operácií s klientmi a zisk z výkonu menovej politiky. Z prerozdeleného menového príjmu eurosystému v roku 2020 banka prijala 25 mil. eur. Pozitívnou správou bolo zdvojnásobenie zisku zo správy investičných rezerv vďaka nižším nákladov na refinancovanie obchodov s cennými papiermi. K podporným opatreniam na úrovni eurosystému sme pridali aj naše domáce, v snahe posilniť odolnosť slovenského finančného sektora v kríze sme pristúpili k zníženiu ročných príspevkov dohľadaných subjektov o 7 mil. eur, čo je dodatočným impulzom pre banky, poisťovne a ďalšie subjekty finančného trhu úverovať a byť aktívny aj vo vzťahu k obyvateľstvu, aj vo vzťahu k podnikom, aj vo vzťahu k podnikom. Čo sa týka našich celkových prevádzkových nákladov, tie dosiahli 91 mil. eur, napriek zvýšeným nákladom na ochranu zdravia a bezpečnosti zamestnancov počas pandémie a zvýšeným nákladom na technické zabezpečenie práce z domu sa banke podarilo znížiť správne a prevádzkové náklady o 1%. Pretavené do počtu zamestnancov ku koncu minulého minulého roka v banke pracovalo 1 109 ľudí, z ktorých takmer štvrtina, 566, vykonáva pre potreby štátu funkcie integrovaného dohľadu nad celým finančným trhom, ochrany finančného spotrebiteľa a bankovej rezolúcie. Čo vnímam ako veľmi pozitívne, je, že sa nám napriek pandémii podarilo spustiť aj nový vlajkový projekt finančného vzdelávania a zvyšovanie finančnej gramotnosti, ktorý sa volá Päť peňazí, tento projekt je plne financovaný z nákladov banky. Za uplynulých šesť mesiacov sme nielen kampaň odštartovali, ale sme vybudovali aj regionálne vzdelávacie centrá, prehĺbili spoluprácu s partnermi ako vo verejnom, tak aj v súkromnom sektore a pokračujeme ďalej. Investície do vzdelávania majú obrovskú pridanú hodnotu nielen v krízových situáciách, sú dôležité aj z pohľadu dlhodobej udržateľnosti domácich rozpočtov, verejných financií a stability finančného sektora. Finančná gramotnosť je téma, ktorou sa intenzívne zaoberáme aj na úrovni eurosystému, lebo lepšia finančná gramotnosť pomôže nielen obyvateľom lepšie sa rozhodnúť v oblasti financií, ale v neposlednom rade z toho bude benefitovať aj celá naša spoločnosť a naša ekonomika. Ako naložíme s minuloročným ziskom? V zmysle platnej legislatívy sa vytvorený zisk používa na úhradu straty z minulých rokov, prípadne na prídely do rezervného fondu a ďalších fondov vytváraných zo zisku. Banka nemôže odvádzať prípadné voľné zdroje pri rozdeľovaní zisku do štátneho rozpočtu. Nemôže tak urobiť aspoň do momentu, než umorí celú stratu a záporné vlastné imanie z minulých období. V zmysle zákona Banková rada rozhodla, že zisk za rok 2020 sa v plnej výške 26 mil. eur použije na zníženie strát z minulých rokov, kumulovaná strata z minulých rokov tvorí najväčší podiel na zápornom vlastnom imaní, ktoré bolo k úmoru minulého roku v objeme jedna celá... 1 837 mil. eur. Od roku 2013 sa banke podarilo zlepšiť vlastné imanie kumulatívne až o 1,8 mld., čiže to záporné vlastné imanie bolo v tom roku ešte o 1,8 mld. väčšie a odhadujeme, že svoje negatívne základné imanie Národná banka Slovenska umorí definitívne niekedy v roku 2039 alebo 2040. Toľko na úvod z mojej strany, ďakujem.